Fredrik Monsen

Christian Fredrik Monsen (1878–1954) var en Arbeiderparti–politiker fra Hamar. Han var stortingsrepresentant i sju valgperioder 1922–1949, og og Norges forsvarsminister tre ganger: 1928, 1935 og 1936–39. Han var en ledende forsvarspolitiker innenfor Ap i mellomkrigstida. På stortinget representerte han i én periode 1925–27 NKP. Monsen avsluttet stortingstida som stortingspresident 1946–1948. Han var ordfører i Hamar 1917–1919.

Liv og virke
Monsen var utdannet lærer fra Hamar lærerskole 1898, og gikk senere på Den Gymnastiske Centralskole (Norges idrettshøgskole) i 1905. Han arbeidet som lærer i Hamar fra 1903, og fikk i 1934 stilling som skoleinspektør i byen. Lærergjerningen ble avbrutt av at han fra 1913 til 1916 var redaktør for byens Arbeiderparti-avis Demokraten. 

Han satt i bystyret i Hamar 1910–45, det meste av tida også i formannskapet. I perioden 1917–1919 var han ordfører i byen. Deretter var han i tre år konstituert som borgermester (rådmann).

I 1922 ble Monsen valgt inn på Stortinget for Arbeiderpartiet. På Stortinget representerte han bykretsen Kjøpstedene i Hedmark og Oppland fylker. Ved den store partisplittelsen i 1923 gikk partilaget på Hamar, avisen og Monsen inn i det nye Norges Kommunistiske Parti. Han var de nærmeste årene igjen aktiv som redaktør i avisen - som nå hadde fått navnet Arbeideren. Han representerte også NKP på Stortinget i årene 1925–1927.

Monsen gikk fra NKP til Arbeiderpartiet i 1927. Han var forsvarsminister i både Christopher Hornsruds regjering og Johan Nygaardsvolds regjering. I januar 1940 uttrykte han i trontaledebatten en frykt han delte med flere og flere: «Sterke krefter arbeider for å gjøre de skandinaviske land til en krigsskueplass hvor de store makter kan føre sin kamp på de nøytrale og mindre staters territorium.» Krigen hadde stått nærmest stille i nesten syv måneder etter invasjonen av Polen, og de allierte diskuterte mange planer vinteren 1939/1940. Flere gikk ut på å lede tysk aggresjon nordover, og det var en reell frykt for en alliert landgang i vest og nord, og en tysk i sør og øst, med fronter tvers over et Norge forvandlet til en slagmark. Den norske sendemann Erik Colban i London advarte om en planlagt alliert aksjon mot Norge.Bjørn Bjørnsen: Det utrolige døgnet (s. 61-62), Gyldendal, ISBN 82-05-10552-9

Monsen var parlamentarisk leder for Arbeiderpartiets stortingsgruppe i 1945 og avsluttet sin politiske karrière som stortingspresident i den første perioden etter krigen. Fredrik Monsen var far til avistegneren Randi Monsen og redaktøren Per Monsen. Monsen har fått Fredrik Monsens gate oppkalt etter seg i Hamar.

 Bibliografi 
 Sannheten om militærvesenet, Oslo 1928 
 Avvæbning eller militarisme, Oslo 1930 
 Småkårsfolkets linje i gjelds- og skattespørsmålet, Oslo 1931
 Militært vanvidd eller civil fornuft. En redegjørelse for det Norske arbeiderpartis forslag om avskaffelse av militærvesenet og opprettelse av et civilt grenseoppsyn, Oslo 1932 
 Quislingsaken. En dokumentasjon og redegjørelse, Oslo 1932 

Referanser

 Eksterne lenker 



Kategori:Stortingspresidenter
Kategori:Norske forsvarsministre
Kategori:Ap-statsråder
Kategori:Norske statsråder 1905–1940
Kategori:Stortingsrepresentanter fra Ap
Kategori:Stortingsrepresentanter fra NKP
Kategori:Stortingsrepresentanter for kjøpstedene i Hedmark og Oppland fylker
Kategori:Stortingsrepresentanter 1922–1924
Kategori:Stortingsrepresentanter 1925–1927
Kategori:Stortingsrepresentanter 1928–1930
Kategori:Stortingsrepresentanter 1931–1933
Kategori:Stortingsrepresentanter 1934–1936
Kategori:Stortingsrepresentanter 1937–1945
Kategori:Stortingsrepresentanter 1945–1949
Kategori:Ap-ordførere i Hedmark
Kategori:Ordførere i Hamar
Kategori:Norske redaktører
Kategori:Personer fra Oslo
Kategori:Begravelser på statens bekostning